section_heading: Povijest
paragraph_text: Danas se ubrzo našao u sukobu s politikom Slobodana Miloševića te s dijelom partijskog vodstva u Hrvatskoj. Osobito je oštar bio sukob s Borislavom Mikelićem u Petrinji. Partijsko vodstvo pokrenulo je unutar Osnovne organizacije SKH u Danasu stegovni postupak protiv vodećih urednika, od reda članova Partije. Drugarsko vijeće je dogovorilo kompromis s izaslanikom Predsjedništva Centralnog komiteta Mladenom Žuvelom da se urednici kazne opomenama, što bi im omogućilo da ostanu na čelu tjednika. Nezadovoljno time, hrvatsko partijsko vodstvo je potkraj 1983. istjeralo iz Danasa i urednike koji su mu se zamjerili i predsjednika Drugarskog vijeća. Izbačeni su iz tjednika (ali ne i s posla) Joža Vlahović, Mladen Maloča, Dražen Vukov Colić, te Inoslav Bešker (Vlahović i Bešker u dnevnik Vjesnik, Maloča i Vukov Colić u dvotjednik Start). Kao "zdrave snage" su dovedeni Živko Milić Štrkalj za glavnog urednika te ekipa mlađih novinara, koja se ni sama nije dugo održala, tim prije što je Danas, koji je pod Vlahovićem dobro poslovao, izgubio na prodanoj nakladi i upao u financijske poteškoće.